Zs. Simon, minister pôdohospodárstva SR: (2003-10-23):
Predložený návrh zákona upravuje navrátenie vlastníctva k pozemkom, ktorý tvorí poľnohospodársky pôdny fond alebo do neho patrí, lesný pôdny fond, na ktorý nebolo uplatnené právo v lehote ustanovenej zákonom č. 229/1991 Zb. a zákona č. 330/1991 Zb. Zákonom č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov lehota na uplynutie nárokov uplynula 31. decembra 1992. Vzhľadom na to, že právo na vydanie nehnuteľností, ktoré nebolo uplatnené do 31. decembra, zaniklo, bolo nutné vypracovať predkladaný návrh zákona. Cieľom predkladaného vládneho návrhu zákona je umožniť oprávneným osobám, ktoré neuplatnili svoj nárok v lehote, aby tento nárok mohli uplatniť v novej jednoročnej lehote, to znamená od navrhovanej účinnosti zákona od 1. januára 2004 do 31. decembra 2004. Vážená pani predsedajúca, vážené pani poslankyne, vážení páni poslanci, vzhľadom na to, že predmetný návrh zákona bol prerokovaný vo výboroch Národnej rady Slovenskej republiky, žiadam vás o jeho schválenie. Ďakujem vám za pozornosť. Z. Martináková, podpredsedníčka NR SR: Ďakujem, pán minister. Dávam slovo spoločnému spravodajcovi z výboru pre pôdohospodárstvo pánovi poslancovi Richárdovi Hamerlikovi. Pán poslanec, prosím, aby ste informovali Národnú radu o výsledku rokovania výborov o tomto návrhu zákona, aby ste odôvodnili návrh a stanovisko gestorského výboru. R. Hamerlik, poslanec: Vykonám. Ďakujem za slovo, pani predsedajúca. Milé kolegyne, vážení kolegovia, vážený pán minister, Národná rada Slovenskej republiky uznesením č. 431 z 10. septembra tohto roku pridelila vládny návrh zákona o navrátení vlastníctva k pozemkom a o zmene a doplnení zákona Národnej rady Slovenskej republiky č. 180/1995 o niektorých opatreniach na usporiadanie vlastníctva k pozemkom v znení neskorších predpisov na prerokovanie týmto výborom: ústavnoprávnemu výboru, výboru pre financie, rozpočet a menu a výboru pre pôdohospodárstvo. Za gestorský výbor určila Výbor Národnej rady Slovenskej republiky pre pôdohospodárstvo. Výbory prerokovali tento predmetný vládny návrh zákona v lehote určenej uznesením Národnej rady Slovenskej republiky. Iné výbory o tomto návrhu nerokovali. Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Výbory Národnej rady Slovenskej republiky, ktorým bol návrh zákona pridelený, zaujali k nemu tieto stanoviská: Ústavnoprávny výbor neprijal uznesenie, pretože návrh uznesenia nezískal podporu potrebnej nadpolovičnej väčšiny prítomných poslancov. Výbor Národnej rady Slovenskej republiky pre financie, rozpočet a menu s vládnym návrhom zákona súhlasil a odporučil ho Národnej rade Slovenskej republiky schváliť bez pripomienok. Výbor Národnej rady Slovenskej republiky pre pôdohospodárstvo vládny návrh zákona prerokoval 8. októbra 2003 a navrhuje, aby ho Národná rada Slovenskej republiky vrátila vláde Slovenskej republiky na prepracovanie. Z rokovaní výborov Národnej rady Slovenskej republiky nevyplynuli žiadne pozmeňujúce návrhy. Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona odporúča Národnej rade Slovenskej republiky uvedený vládny návrh zákona schváliť. Pani predsedajúca, ja som skončil. Otvorte, prosím, rozpravu, do ktorej sa hlásim ako prvý. Z. Martináková, podpredsedníčka NR SR: Nech sa páči, pán poslanec. Otváram rozpravu. Udeľujem vám slovo v rámci rozpravy, skôr ako dám slovo písomne prihláseným poslancom do rozpravy. Nech sa páči. R. Hamerlik, poslanec: Ďakujem pekne, pani predsedajúca. Milí kolegovia, v záujme upresnenia textu a legislatívnotechnickej čistoty predkladám v mene 19 poslancov nasledujúce pozmeňujúce návrhy. V čl. I § 1 znie: „Tento zákon upravuje navrátenie vlastníctva k pozemkom, ktoré im nebolo vydané podľa osobitného predpisu. Vlastnícke právo sa vracia k pozemkom, ktoré tvoria a) poľnohospodársky pôdny fond alebo do neho patria, b) lesný pôdny fond.“ Potom poznámky pod čiarou k odkazom sa tiež menia. Totiž: „1) Zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov. § 37 až 49 zákona SNR č. 330/1991 Zb. 2) § 2 zákona Slovenskej národnej rady č. 307/1992 Zb. o ochrane poľnohospodárskeho pôdneho fondu v znení neskorších predpisov. 3) Zákon č. 61/1997 Zb. o lesoch v znení neskorších predpisov.“ Ďalej po druhé. V § 3 ods. 1 písm. f) za slová „na území“ doplniť slovo „Slovenskej“. Ďalej po tretie. V § 3 odsek 6 sa vypúšťa. Po štvrté. V § 4 ods. 1 znie: „Povinnými osobami sú právnické osoby, ktoré ku dňu účinnosti tohto zákona majú k pozemku vo vlastníctve Slovenskej republiky právo hospodárenia alebo právo správy a poľnohospodárske družstvá.“ Po piate. V § 4 sa vypúšťa odsek 2 a doterajšie odseky „3“ a „4“ sa označujú ako odseky „2“ a „3“. Po šieste. V § 4 v novozaloženom odseku 2 sa za slovo „nemôže“ vkladá slovo „pozemok“. Po siedme. V § 5 ods. 1 sa za doterajší text prvej vety vkladajú slová „a zároveň preukáže skutočnosti podľa § 3“. Ďalej. V § 5 ods. 2 znie: „Rozhodnutie o navrátenie vlastníctva k pozemku alebo rozhodnutie o priznanie práva na náhradu podľa § 6 ods. 2 a ods. 3 vydá obvodný pozemkový úrad.“ Ďalej. V § 6 ods. 1 písm. g) znie: „g) ak pozemky sú podľa schválenej územnoplánovacej dokumentácie vyššieho územného celku určené na vyvlastnenie vo verejnom záujme“. Ďalej. V § 6 ods. 1 sa vypúšťa písmeno h). Ďalej. V § 6 ods. 2 sa slovo „kvalita“ nahrádza slovom „bonita“ a na koniec vety sa vkladajú slová „alebo oprávnenej osobe sa poskytne finančná náhrada“. Ďalej. V § 6 ods. 5 znie: „Pozemky, ktoré sa prevedú oprávneným osobám za ich pôvodný pozemok, poskytne Slovenský pozemkový fond, ak pôvodný pozemok bol súčasťou poľnohospodárskeho pôdneho fondu alebo spoločnej nehnuteľnosti, alebo štátna organizácia lesného hospodárstva, ak pôvodný pozemok bol súčasťou lesného pôdneho fondu. Finančnú náhradu za pôvodné pozemky, ku ktorým sa vlastníctvo nevracia a za ktoré nebol poskytnutý náhradný pozemok, poskytne Slovenský pozemkový fond.“ Ďalej. V § 7 sa slová „vydanie pôvodných pozemkov“ nahrádzajú slovami „navrátenie vlastníctva k pôvodným pozemkom“. V § 8 ods. 2 sa za slovo „prevodom“ dopĺňajú slová „alebo prechodom“. Ďalej. V § 8 ods. 3 sa slová „na ktoré prešlo vlastníctvo alebo užívacie právo“ slovami „podľa § 4 ods. 1“. Ďalej. V čl. 2 k bodu 1. V § 15 ods. 3 za slovo „dokumentácie“ doplniť slová „vyššieho územného celku“ a za slová „fondom“ doplniť slová „štátnou organizáciou lesného hospodárstva“. Ďalej. Za bod 1 sa vkladá nový bod 2, ktorý znie: „Pozemky, ktoré prešli do vlastníctva obce podľa odseku 3, nemôže obec do 10 rokov od účinnosti tohto zákona previesť do vlastníctva iného ani zriadiť záložné právo. Takýto úkon je neplatný.“ Ďakujem. Zatiaľ toľko, pani predsedajúca. Z. Martináková, podpredsedníčka NR SR: Ďakujem, pán poslanec. Ja v tejto chvíli prerušujem rozpravu k tomuto bodu programu. Je presne, alebo pár sekúnd pred 17.00 hodinou. Budeme hlasovať o doteraz prerokovaných návrhoch zákonov. Prosím, dámy a páni poslanci, aby ste sa dostavili do rokovacej sály. Predsedov klubov prosím, aby zabezpečili účasť poslancov na hlasovaní. (Zaznievanie gongu.) Prosím, dámy a páni, pristúpime k hlasovaniu o návrhoch zákonov, ktoré sme prerokovali. (Ruch v sále.) Prosím pani poslankyňu Majdovú, spravodajkyňu z gestorského výboru pre obranu a bezpečnosť, aby uvádzala hlasovanie o vládnom návrhu zákona o ochrane štátnej hranice (tlač 309). Prosím zároveň, aby sme zachovali pokoj v rokovacej sále, aby sme mohli hlasovať. Nech sa páči, pani poslankyňa. M. Majdová, poslankyňa: Pani predsedajúca, keďže z rozpravy nevyplynuli žiadne ďalšie návrhy, poprosím vás, aby ste dali hlasovať o bodoch 2, 3, 4 a 5 spoločnej správy, ktoré gestorský výbor odporúča schváliť. Z. Martináková, podpredsedníčka NR SR: Prosím, prezentujme sa a hlasujme o uvedených bodoch zo spoločnej správy s odporúčaním gestorského výboru schváliť. (Hlasovanie.) Prítomných je 110 poslancov, za 86, proti 9, zdržalo sa 12, nehlasovali 3. Návrh sme schválili. Nech sa páči, pani poslankyňa. M. Majdová, poslankyňa: Pani predsedajúca, dajte teraz, prosím, hlasovať o bode 1 spoločnej správy, ktorý gestorský výbor odporúča neschváliť. Z. Martináková, podpredsedníčka NR SR: Prosím, prezentujme sa a hlasujme s odporúčaním gestorského výboru neschváliť. (Hlasovanie.) Prítomných je 121 poslancov, za 6, proti 81, zdržalo sa 34. Neschválili sme tento návrh. M. Majdová, poslankyňa: Pani predsedajúca, mám oprávnenie výboru, aby som vás požiadala, aby Národná rada pristúpila k tretiemu čítaniu. Z. Martináková, podpredsedníčka NR SR: Prosím, prezentujme sa a hlasujeme o postúpení návrhu zákona do tretieho čítania. (Ruch v sále.) Prosím, dámy a páni poslanci, o väčší pokoj v rokovacej sále. Pán predseda, poprosím aj vás, lebo... (Potlesk a smiech v sále.) (Hlasovanie.) Prítomných je 111 poslancov, za 89, proti 10, zdržalo sa 10, nehlasovali 2. Postúpili sme návrh zákona do tretieho čítania. Zároveň... Áno, pani poslankyňa. M. Majdová, poslankyňa: Pani predsedajúca, poprosím vás, dajte hlasovať o schválení zákona v treťom čítaní. Z. Martináková, podpredsedníčka NR SR: Najskôr, pani poslankyňa... M. Majdová, poslankyňa: Otvorte, prosím, rozpravu. Z. Martináková, podpredsedníčka NR SR: ... otváram rozpravu v rámci tretieho čítania. Pán poslanec Tkáč. Uzatváram rozpravu v rámci tretieho čítania a prosím, pani poslankyňa, aby ste uviedli záverečné hlasovanie. M. Majdová, poslankyňa: Hlasujeme o schválení zákona ako celku v znení schválených pozmeňujúcich návrhov v treťom čítaní. Z. Martináková, podpredsedníčka NR SR: Prosím, prezentujme sa a hlasujme. (Hlasovanie.) Prítomných je 130 poslancov, za 109, proti 11, zdržalo sa 9, nehlasoval 1. Konštatujem, že sme návrh zákona schválili. Poprosím pána poslanca Karola Mitríka, spravodajcu z gestorského výboru pre verejnú správu, aby uvádzal hlasovania o vládnom návrhu zákona, ktorým sa mení a dopĺňa zákon č. 315/2001 Z. z. o Hasičskom a záchrannom zbore v znení neskorších predpisov (tlač 349). Nech sa páči, pán poslanec. K. Mitrík, poslanec: Vážená pani predsedajúca, vážený pán predseda, kolegyne, kolegovia, z rozpravy k tomuto vládnemu návrhu zákona vzišiel jeden procedurálny návrh, podal ho pán poslanec Blanár, ktorý navrhuje, aby sme v prerokúvaní tohto zákona nepokračovali, resp. tento zákon stiahli z rokovania. Z. Martináková, podpredsedníčka NR SR: Prosím, prezentujme sa a hlasujme. (Hlasovanie.) Prítomných je 132 poslancov, za 56, proti 66, zdržalo sa 10. Neschválili sme tento návrh. Nech sa páči, pán poslanec. K. Mitrík, poslanec: Zo spoločnej správy vyplýva jeden pozmeňujúci návrh, ktorý hovorí: „Článok 3 bod 3 sa vypúšťa.“ Gestorský výbor odporúča tento bod schváliť. Z. Martináková, podpredsedníčka NR SR: Prosím, hlasujeme o tomto návrhu. (Hlasovanie.) Prítomných je 134 poslancov, za 129, zdržalo sa 5. Návrh sme schválili. K. Mitrík, poslanec: Pani predsedajúca, viacej návrhov zo spoločnej správy nemáme. V zmysle poverenia gestorského výboru navrhujem prerokovať návrh zákona v treťom čítaní. Z. Martináková, podpredsedníčka NR SR: Prosím, hlasujeme o postúpení návrhu zákona do tretieho čítania. (Hlasovanie.) Prítomných je 132 poslancov, za 95, proti 22, zdržalo sa 15. Schválili sme postúpenie zákona do tretieho čítania. Vyhlasujem rozpravu v rámci tretieho čítania. Písomne sa neprihlásil žiaden z poslancov. Kto má záujem, nech sa ešte prihlási ústne. Uzatváram rozpravu v rámci tretieho čítania. Pán spravodajca, prosím, uveďte záverečné hlasovanie. K. Mitrík, poslanec: Pani predsedajúca, prosím, dajte hlasovať o zákone ako o celku. Z. Martináková, podpredsedníčka NR SR: Prosím, hlasujeme o zákone ako o celku. Kým poviem výsledky hlasovania, musím upozorniť pána poslanca Horta, aby netelefonoval v rokovacej sále. (Hlasovanie.) Prítomných je 134 poslancov, za 97, proti 7, zdržalo sa 28, nehlasovali 2. Návrh zákona, ktorým sa mení a dopĺňa zákon č. 315/2001 Z. z. o Hasičskom a záchrannom zbore v znení neskorších predpisov sme schválili. Poprosím Roberta Kaliňáka, predsedu gestorského výboru pre obranu a bezpečnosť, aby uvádzal hlasovania o vládnom návrhu zákona o zvýšení výsluhových príspevkov a výsluhových dôchodkov zo sociálneho zabezpečenia policajtov a vojakov v roku 2003 (tlač 340).